1We 'o tak i 'utz qui 'ano, cojbal-re u 'ij i Dios, mi 'an ile chiquiwach i winak we xa quiwaj quix quilo. We queje qui 'an ile, n-ta qui ch'ac na 'uri ru' i Ta chicaj. 2Rumal-i, are que i to i niba'ib, ali'al chi 'ana, man n-sic'bal ta que i winak qui 'ano. Xa are sic'bal que i winak quiqui 'an jujun, chi lic je re i Dios quiwil yix, xui-ri, n-katzij taj. Queje quiqui 'an ique ile pa tak molbal'ib, xak pa tak be. Are quiqui 'an tak i 'utz, xa are cacaj ca bix ni 'utz chiquij. Chitape', xa are ile quiqui ch'aco, chi que 'iltaj cumal i winak. 3Yix, are que i to i niba'ib, chi 'ana che chi mi jun reta'am wach i 'anom, xak mi ne iwachalal. 4Ali'al chi 'ana; te'uri i Kajaw yix chi xrilo wach xi 'ano ali'al, cu ya ni 'utz piwi. 5Yix, are qui tz'onoj che i Dios, mi 'ano pacha quiqui 'an i jujun chi lic je re i Dios quiwil yix, xui-ri n-katzij taj. Ique, kus quiquilo we je tac'al chiquiwach i winak are quiqui tz'onoj che i Dios. Queje quiqui 'an ile pa tak ja re i molbal'ib, xak i xol tak be, man cacaj ique que 'iltaj na cumal i winak. Chitape', xa are ile quiqui ch'aco, chi que 'iltaj cumal i winak. 6Yet, are ca tz'onoj che i Dios, chat oc bi pa ja y cha tz'apij uchija. Te'uri cha tz'onoj che a Kajaw chi 'o chila awu', xui-ri, n-ca 'iltaj tu wach. Y a Kajaw chi xrilo wach xa 'ano atuquel, cu ya ni 'utz pawi. 7Yix, are qui tz'onoj che i Dios, mi bij uq'uial tzij chi to' tzij, n-tu chac. Queje quiqui 'an ique ile chi n-queta'am tu wach i Dios. Quiqui bij ique chi cu ta i Dios man q'ui i tzij quiqui bij che. 8Mi 'an yix pacha quiqui 'an ique; i Ta chicaj reta'am wach i rajwaxic chiwe are maja qui tz'onoj che. 9Rumal-i, queje iri chi tz'onoj che: Ka Kajaw chicaj, chocsax u 'ij a bi. 10Chapetsax a 'atbal tzij, cha 'ana na waral chuwach i jyub ta'aj, xak jun ru' pacha i ca 'ani chila chicaj. 11Cha ya na chake wach i caka tijo, wach i rajwaxic chake. 12Cha cuyu ni ka mac, xak jun ru' pacha ka 'anom yoj, chi ka cuyum ni qui mac ni'pa i je macun-nak chikij. 13Ma ya chake coj tzak chupam i mac atzalal, xui-ri choj awesaj pu'ab itzel. Man yet 'o i 'atbal tzij pa'ab; nim a cho'ab, xak nim a 'ij a chomal. At queje ile que'e 'ij sak chawij. Amen. 14(Queje ile chi tz'onoj che i Dios.) Man yix, we i cuyum chic qui mac i juban chi qui 'anom qui mac chiwe, xak i Kajaw yix chila chicaj xak cu cuy na i mac yix. 15Xui-ri, we yix n-qui cuy ti qui mac i juban, xak ire n-cu cuy ta i mac yix. 16Yix, 'olic quiwo'taj i wa'im qui yabej-re iwib chu tz'onoxíc che i Dios. Are qui 'an ile, mi 'an che i palaj lic ca bisonic pacha quiqui 'an i winak chi queb qui palaj. Queje quiqui 'an ique ile, man quiquil i winak chi quiqui tij uyej rumal qui tz'onoxic che i Dios. Chitape', xa are ile quiqui ch'aco chi que 'iltaj cumal i winak. 17Xui-ri, yix, are quiwo'taj i wa'im chu tz'onoxic che i Dios, chi ch'aja i palaj, chi xiya i wi, 18man n-quiquil ti winak wach quix tijin chu 'anic chuwach i Dios. I Kajaw chi n-ca'iltaj tu wach, ire crilo wach quix tijin chu 'anic; cu ya na 'uri i 'utz piwi. 19Mi rayij i beyomal waral chuwach i jyub ta'aj, man xa ca poc'aric, ca pusiric, xak caquel'aj ili'omab chiwe. 20Are i chi 'ana, chi molo u chi' i beyomal chila chicaj, man i chila, n-ca poc'ar taj, xak n-ca pusir taj, xak n-que oc ti ili'om ru' quiqui maj chiwe. 21Chi c'olo i beyomal chila chicaj, man pa i c'olom wi i beyomal, chila 'uri 'o wi u cubibal i c'ux. 22(Chi ta u be i tzij-i:) Rumal i ba'wach, coc i sak che i ch'acul. We 'utz i ba'wach, 'o 'uri i ch'acul pa sak. 23Xui-ri, we ix potz', 'o 'uri i ch'acul pa ekum. We qui bij yix chi 'o i sak pi c'ux, xui-ri, we i sak chi 'o pi c'ux xa 'ekum, lic 'ek 'uri i 'ekumal-le. 24Mi jun ca tiqui che, we je 'o queb u patron ca chacun cu'. Que'elok xa jun c'ax cu na'o, y jun tzel crilo. Xa jun, 'utz u 'anic u chac co'on che; y che i jun, n-kas ta co'on cas che. N-quix tiqui ta che, we qui ya iwib chu 'onquil u chac i Dios, xak qui ya iwib chu molic i mer. 25Rumal-i, mix c'achir che i c'aslemal, wach i qui tijo, wach i qui tu'u; xak mix c'achir che i 'u', wach i qui cojo, ch'ukbal re iwij. I c'aslemal, ¿xataba xui i wa cajwax che? Xak i ch'acul, ¿xataba xui i 'u' cajwax che? N-xui taj. 26Chi ch'obo 'ut wach quiqui 'an i tz'iquin chi que bin pa tew. Ique, n-ti quiqui tico, xak n-ti quiqui molo, xak n-ti quiqui c'ol pu c'olbal-re. Tupu n-quiqui 'an taj, i Kajaw yix chi 'o chicaj que u tzuku. Y yix lic nim ni i 'ij chiquiwach ique. 27We to' qui c'achirsaj iwib, n-ta cu chacuj. Mi jun chiwe ca tiqui chu nimarsaxic u najtil rij, tupu lic ca c'achir che. 28¿Wuchac quix c'achir chu tzucuxic i 'u'? Chi ch'obo 'ut wach quiqui 'an i cotz'ij pa tak 'es. Ique n-que c'achir ta chu ch'aquic qui 'u', xak mi ne u yijbaxic. 29Tupu n-quiqui 'an taj, lic chom qui 'u'. Quin bij chiwe, chom ni qui 'u' ique chuwach i u 'u' i nim laj 'atol tzij mam Salomon ujer chi lic beyom. 30Queje co'on i Dios ile che i cotz'ij pa tak 'es, chi xa queb oxib 'ij 'olic: wo'or c'aslic, y chwek c'atnak chic pa 'a'. We ire cu ya i chom laj u 'u' i ral cu cotz'ij-le, ¿xataba n-cu ya ta 'uri iwe yix? Cu ya'o pues. ¡Yix c'o i rajwaxic che u cubibal i c'ux che i Dios! 31We queje co'on i Dios ile, mix c'achir 'uri; mi bij 'ut, "¿Wach tak caka tijo? o ¿wach tak caka tu'u? o ¿wach tak u cojic ka 'u'?" 32Ni'pa tak ile, are i quiqui tzucuj i to' winak. Péro yix, 'o jun i Kajaw chicaj lic reta'am wach i rajwaxic chiwe. 33Rumal-i, chi ya iwib che i 'utz laj 'atbal tzij re i Dios; chi ya iwib chu 'onquil wach craj ire; te'uri ire cu ya na chiwe wach tak i rajwaxic chiwe. 34Mix c'achir tan rumal wach i qui rik na chwek. Katzij, chwek mok 'o ni pen caka riko, xui-ri, mix c'achir tan chu ch'obic wo'or; xui chi ch'obo i re wo'or.
SAN MATÉO 6